Document ID: /roh_data/filtered/fineweb-2-filterrobots_roh.jsonl.gz/57765

120 persunas lavuran per l’uniun grischuna TECUM. Cun lur lavur voluntaria distgargian ellas ils confamigliars, dentant era instituziuns da tgira ed ospitals. E cunquai l'entir sistem da sanadad. Silvia Parli da Flem stat a Turitg ed è dapi bunamain 3 onns tar TECUM. Ella fa mintga mais intgins servetschs. Cun accumpagnar persunas grevamain malsaunas u persunas muribundas è ella simplamain preschenta, emprova da discurrer in pau, legia avant, serva té, gida a star si u ch’ella surprenda era incumbensas simplas da la tgira.
Las persunas muribundas n’han betg peda da sa laschar en sin chaussas pauc essenzialas. Qua tras vegn ins spert tar il coc, a l’essenza da la vita.
Silvia Parli resenta quasi adina ina colliaziun speziala cun la persuna sin il letg da malsauns. Avant intgins onns è ella stada tar si'onda cura che quella è morta nunspetgadamain en sia bratscha. Quai saja stà in mument fitg trist, ma era spezial e decisiv. Ella haja sentì ch'ella accumpagnass gugent era autras persunas sin sia davosa via da la vita.
I na va betg mo per la persuna muribunda, mabain era per sia famiglia. Sche nus savain far punts tranter la persuna ch’è per murir ed ils confamigliars, avain nus fatg buna lavur.
Tge experientscha ch'igl è d'accumpagnar stretgamain e sustegnair ina persuna estra e sia famiglia en ina fasa uschè difficila, pertge ch'i na dat strusch plaz per superfizialitad tar quella lavur e co che Silvia Parli fa er punts tranter persunas muribundas e lur famiglias, raquinta ella en Vita e cretta.